Simona Halep reintră în circuit după cu TAS i-a redus suspendarea de dopaj la nouă luni. Fostul lider mondial a ajuns la Miami, unde va participa la puternicul turneu WTA 100, și a postat o primă imagine. Ce msaj emoționant a transmis sportiva.
Campioana de la Wimbledon și Roland Garros participă la primul turneu după verdictul de la TAS în cazul de dopaj. Ea va lua startul la Miami Open, datorită unui wild-card primit din partea organizatorilor. Jucătoarea a plecat ieri dimineață spre SUA, fără staff, fiind însoțită doar de un partener de antrenament și un fizioterapeut.
Simona Halep a ajuns la Miami după 12 ore de zbor și a ținut să marcheze acest moment. Ea a postat pe rețelele de socializare o fotografie într-o sală de fitness, alături de un mesaj simplu: "I missed this jet lag 😁" (Mi-era dor de această diferență de fus orar). Ea revine pe teren după o pauză de un an și șapte luni.
Simona Halep se afla pe locul 9 în momentul în care a fost făcut anunțul că a fost găsită dopată cu Roxadustat, o substanță interzisă de regulamentul WADA. Pentru că nu și-a mai putut apăra punctele, Ea a fost ștearsă din clasamentul mondial în septembrie 2023, dar va figura din nou în ierarhia WTA.
Dubla câștigătoare de Grand Slam va juca în primul tur de la Miami și, indiferent de rezultat, va primi zece puncte cu care va intra în clasamentul mondial. Ea se va clasa în jurul poziției 1.174, iar acest lucru se va întâmpla pe 1 aprilie, prima zi după încheierea turneului din Florida.
Românca s-a descurcat bine la Miami de-a lungul anilor. A jucat două semifinale, în 2015 și 2019 și s-a calificat în alte două rânduri în faza sferturilor de finală.
Simona Halep are o mare dorință în acest an. Ea vrea să participe la Jocurile Olimpice de la Paris, dar este convinsă că va fi foarte greu să se întâmple acest lucru.
"Îmi doresc să joc la Jocurile Olimpice și voi face tot ceea ce trebuie ca să pot să mă calific, însă sunt șanse destul de mici. Mi-a scris și Horia Tecău un mesaj, i-am spus că ne întâlnim la Miami și discutăm. E mult mai bine față în față", a spus Simona Halep, la plecarea spre Miami.
Sportiva a afirmat că nu s-a gândit la ce turnee va mai juca după cel de la Miami.